b'\n_START_ARTICLE_\nGarabi-Roncador-demningen\n_START_PARAGRAPH_\nGarabi-Roncador-demningen er en grensedemning med vannkraftstasjon under bygging i elva Uruguay i det nord\xc3\xb8stlige Argentina (provins Corrientes, p\xc3\xa5 grensen til Brasil (provinsen R\xc3\xado Grande do Sul). Planleggingen har skjedd siden 1972, den f\xc3\xb8rste avtalen ble signert i 1981, og en ny prosjektbeskrivelse ble avklart s\xc3\xa5 sent som i 2009. Byggearbeidene er estimert til 2011\xe2\x80\x9315._NEWLINE_Utbyggingen er sv\xc3\xa6rt omstridt og er gjenstand for omfattende politiske forhandlinger mellom landene og protester fra borgergrupper. Striden handler blant annet om at reservoaret forrykker vannbalansen og kan skape lokal t\xc3\xb8rke nedenfor anlegget, noe som er vanlig i elvel\xc3\xb8pene i Argentina._NEWLINE_Demningen og hele reservoaret skal anlegges nedenfor sammenl\xc3\xb8pet av to elver: Igua\xc3\xa7\xc3\xba og Paran\xc3\xa1. Nedenfor dette anlegget ligger Corpus Christi-demningen med omtrent like stor vannkraftkapasitet._NEWLINE_Det planlegges at anlegget gis en installert vannkraftproduksjon p\xc3\xa5 1\xc2\xa0800 MW (4,7 TWh \xc3\xa5rlig) i Garab\xc3\xad vannkraftstasjon, og 800 MW (3,8 TWh \xc3\xa5rlig) i Santa Maria vannkraftstasjon. \xc3\x85rsproduksjonen kan alts\xc3\xa5 i sum bli inntil 8,5 TWh. Demningen anlegges i provinsen Corrientes, men selve reservoaret vil i det alt vesentlige ligge nordover i den argentinske provinsen Misiones, og myndighetene her er ogs\xc3\xa5 involvert i forhandlingene._NEWLINE_Reservoaret blir p\xc3\xa5 inntil 81\xc2\xa0000 hektar, eller 810 km\xc2\xb2. Det er ogs\xc3\xa5 tale om to tilleggs-demninger som demmer opp henholdsvis 110 km\xc2\xb2 og 200 km\xc2\xb2.'